DECIZIA CONSILIULUI
din 18 iunie 2007
privind încheierea unui acord sub forma unui schimb de scrisori între Comunitatea Europeană și Regatul Hașemit al Iordaniei privind modificarea Acordului de asociere CE-Iordania
(2008/637/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 133 coroborat cu articolul 300 alineatul (2) primul paragraf prima teză,
având în vedere propunerea Comisiei,
întrucât:
(1)
În conformitate cu dispozițiile articolului 15 din Acordul euro-mediteranean de instituire a unei asocieri între Comunitățile Europene și statele lor membre, pe de o parte, și Regatul Hașemit al Iordaniei, pe de altă parte (1) (denumit în continuare „Acordul de asociere”), acordul sub forma unui schimb de scrisori între Comunitatea Europeană și Regatul Hașemit al Iordaniei cu privire la unele măsuri reciproce de liberalizare și de modificare a Acordului de asociere CE-Iordania, precum și de înlocuire a anexelor I, II, III și IV și a protocoalelor 1 și 2 la respectivul acord (2) (denumit în continuare „acordul sub forma unui schimb de scrisori”), aprobat prin Decizia 2006/67/CE a Consiliului (3), a introdus concesii comerciale bilaterale suplimentare cu privire la produsele agricole și produsele agricole prelucrate, cu efect de la 1 ianuarie 2006.
(2)
După adoptarea Deciziei 2006/67/CE, autoritățile iordaniene au informat serviciile Comisiei că această decizie conține discrepanțe referitoare la anumite coduri din nomenclatura vamală din Iordania.
(3)
Ar trebui să se precizeze faptul că noile măsuri reciproce de liberalizare introduse de acordul sub forma unui schimb de scrisori se referă numai la produse agricole și produse agricole prelucrate și nu la pește și produsele din pește incluse în capitolul 3, pozițiile 1604 și 1605 și subpozițiile 0511 91, 2301 20 și fosta subpoziție 1902 20 („paste alimentare umplute care conțin pește, crustacee, moluște sau alte nevertebrate acvatice, în proporție de peste 20 % din greutate”).
(4)
Se impune, așadar, modificarea articolelor 11a și 16, precum și a anexei III și a anexei la protocolul 2 la Acordul de asociere, în scopul corectării acestor discrepanțe.
(5)
În cazul produselor agricole prelucrate, care fac obiectul unei clauze de revizuire, ar trebui adăugată o trimitere la calendarul stabilit pentru această revizuire,
DECIDE:
Articolul 1
Prin prezenta se aprobă, în numele Comunității, acordul sub forma unui schimb de scrisori între Comunitatea Europeană și Regatul Hașemit al Iordaniei privind modificarea Acordului de asociere CE-Iordania.
Textul acordului se anexează prezentei decizii.
Articolul 2
Președintele Consiliului este autorizat prin prezenta să numească persoana sau persoanele împuternicite să semneze acordul sub forma unui schimb de scrisori prin care Comunitatea își asumă obligații.
Articolul 3
Prezenta decizie se publică în Jurnalul Oficial al Uniunii Europene.
Adoptată la Luxemburg, 18 iunie 2007.